በሌላ በኩል የጠቅላይ ቤተክህነቱን አስተዳደራዊ እና መዋቅራዊ ችግሮች የዳሰሰ ጥናታዊ ምልከታ በማቅረብ ድርጅታዊ ዲዛይኑ እንዲሻሻል፣ ቅዱስ ሲኖዶስ እና ጠቅላይ ቤተክህነቱ በየጊዜው ያወጧቸው ደንቦች እና መመሪያዎች ተጣጥመው መዘጋጀት እንደሚገባቸው ጥናት ያቀረቡት የአስተዳደር ዘርፍ ምክትል ዋና ሥራ አስኪያጁ አቶ ልዑል ሰገድ ግርማ የሥራ ኮንትራት ውል ከትላንት ጥቅምት 30 ቀን 2004 ዓ.ም ጀምሮ እንዲቋረጥ ለልማት እና ክርስቲያናዊ ተራድኦ ኮሚሽን ትእዛዝ መሰጠቱን የቤተክህነቱ ምንጮች ለአዲስ አድማስ ተናግረዋል፡፡ ምክትል ዋና ሥራ አስኪያጁ ያቀረቡት ጥናት በጥቅምቱ ቅዱስ ሲኖዶስ ምልአተ ጉባኤ ቀርቦ ከታየ በኋላ “በጥሩ ሁኔታ የተቀነባበረና ተደማጭነት ያለው የቅድመ ጥናት ንድፈ ሃሳብ (ፕሮፖዛል) ነው” በሚል ምስጋና እንደተቸረው ተመልክቷል፡፡ በመሆኑም በቋሚ ሲኖዶስ እና በአስተዳደር በሚሰየሙ የሕግ እና የአስተዳደር ባለሞያዎች ተጠንቶ ለግንቦቱ የሲኖዶሱ ምልአተ ጉባኤ እንዲቀርብ መወሰኑ ተገልጧል፡፡